Pranešimas žiniasklaidai

2024 m. lapkričio 5 d.

**Spalio kriptovaliutų rinkos apžvalga:** **bitkoinas priartėjo prie visų laikų kainos rekordo**

**Spalį kriptovaliutų rinka pasižymėjo didele dinamika: bitkoinas (BTC) demonstravo įspūdingą brangimą, kiek kukliau, tačiau augo ir kitų pagrindinių kriptovaliutų vertė.**

Bitkoino kainos judėjimas link istorinės viršūnės rinkoje skatina optimizmą ir teigiamus lūkesčius, apžvelgdamas praėjusį kriptovaliutų rinkos mėnesį sako Jonas Juengeris, Lietuvoje veikiančio „Binance“ kriptokeityklos padalinio „Bifinity“ vadovas.

Spalį bitkoinas pradėjo kainuodamas 52 778 eurus, o užbaigė pabrangęs 26,7 proc. – iki 66879 eurų. Po tokio augimo bitkoinas dabar yra labai arti savo visų laikų rekordinės vertės – 68403 eurų. Aktyvūs išlieka instituciniai investuotojai, o blokų grandinės duomenys rodo, kad ilgalaikiai saugotojai ir kasėjai neskuba parduoti savo pozicijų, o tai įprastai yra stiprios rinkos požymis.

Eterio (ETH), antrosios pagal dydį kriptovaliutos vertės augimo tendencijos buvo gerokai kuklesnės, tačiau teigiamos: mėnesį ši kriptovaliuta pradėjo nuo 2347 eurų ir baigė ties 2460 eurų žyma, t. y. jos kaina padidėjo 4,8 proc. Vis dėlto nepaisant nuosaikaus kainos augimo aktyvumas eterio tinkle išlieka didelis, o tai rodo nuolatinį susidomėjimą platformos decentralizuotų finansų (DeFi) sprendimais.

Kriptovaliuta „Build-and-Build“ (BNB) išlaikė stabilesnį kursą, palyginti su bitkoino raliu, ir mėnesį pradėjusi su 515 eurų verte baigė kainuodama 551 eurą, t. y. pabrango 7 proc. BNB dar kartą įrodė, kad yra stabilus turtas neramioje rinkoje, investuotojams galintis pasiūlyti alternatyvą portfelyje greta labiau kintančios vertės turto.

JAV prezidento rinkimai taip pat daro pastebimą poveikį rinkai, nepriklausomai nuo būsimų rinkimų rezultatų. Dar vienas įdomus įvykis – „Microsoft“ akcininkams mestas pasiūlymas diversifikuoti bendrovės turtą ir padidinti akcininkų vertę investuojant į bitkoinus.

Bendrovės valdyba paragino akcininkus balsuoti prieš šį pasiūlymą. Tačiau „BlackRock“, didžiausia pasaulyje turto valdytoja, kuriai priklauso 7,3 proc. „Microsoft“ akcijų, taip pat turi balsavimo teisę ir greičiausiai pritaria pasiūlymui, nes yra suinteresuota platesniu kriptovaliutų įsisavinimu. Jei šis pasiūlymas būtų priimtas, tai būtų dar vienas stiprus kriptovaliutų pripažinimo tradiciniame finansų pasaulyje signalas.

Reziumuojant, bendros rinkos nuotaikos yra labai teigiamos, o dauguma analitikų sutinka, kad naujas visų laikų bitkoino vertės rekordas jau netoli.